**Lectio Divina**

**Ir-Raba' Ħadd tal-Avvent (C)**

**Lq 1,39-48**

**«Għax hu xeħet għajnejh fuq iċ-ċokon tal-qaddejja tiegħu»**

[Lq:1:39] **F'dawk il-ġranet Marija qamet u marret tħaffef lejn l-għoljiet, f'belt tal-Lhudija.**

***“F'dawk il-ġranet”***: Il-ħajja tal-fidi hi magħmula minn mumenti preċiżi “fejn jiena nitlaq”, wara mumenti oħra ta’ waqfa.

***“qamet u marret”***: Li tqum huwa ġest ta’ min huwa lest. Il-poplu ta’ Iżrael kellu jiekol bilwieqfa bħala turija li kien lest għall-vjaġġ (*ara* Es 12,11).

***“tħaffef”***: Il-verb użat fil-grieg *‘eporeute’* juri moviment, passjoni li ċċaqlaq il-bniedem: ir-rgħajja wara li semgħu l-kelma marru jħaffu (Lq 2,16) u wkoll Żakkew li għall-kelma ta’ Kristu niżel jgħaġġel (*ara* Lq 19,6). L-istess għamlu d-dixxipli ta’ Għemmaws wara li għarfu lil Kristu (*ara* Lq 24,33) fejn *“dak il-ħin stess qamu u reggħu lura”* (Lq 24,33).

[Lq:1:40] **Daħlet għand Żakkarija u sellmet lil Eliżabetta.**

***“sellmet lil Eliżabetta”*:** Marija mhux biss lissnet kelma ta’ awgurju imma daħħlet ġo dik id-dar il-paċi mwiegħda lil Iżrael li hija Ġesu’. Din hija l-istess tislima li mbagħad Ġesu talabha mid-dixxipli: *“Fid-dar fejn tidħlu, l-ewwel għidu, ‘Is-sliem lil din id-dar’….”* (Lq 10, 5-6a).

Għal Iżrael, kull min kien jiġi jżurek kien meqjus bħala sagru u ż-żjara kienet ukoll sinjal li Alla qed ibierek lil darek, dak li “mill-għoli jiġi jżurna bħax-xemx tielgħa” (Lq 1,78).

[Lq:1:41] **Malli Eliżabetta semgħet lil Marija ssellmilha, it-tarbija qabżet fil-ġuf tagħha u Eliżabetta mtliet bl-Ispirtu s-Santu;**

***“semgħet lil Marija ssellmilha”***: It-tislima tal-lhud *‘Shalom”*’– Paċi. Il-paċi turi l-ġabra ta’ ġid li Alla wiegħed lill-poplu tiegħu u li kellu jiġi konkretizzat fil-miġja tal-Messija: *“Tħaddar f’jiemu l-ġustiżżja, u sliem kotra sa ma jintemm il-qamar”* (Salm 72,7). Il-Messija huwa msejjaħ minn Isaija *“Prinċep tas-sliem (paċi)”* (9,5).

Il-kelma *‘Shalom’* fuq fomm Marija hija proklamazzjoni solenni: hija t-tħabbira li fid-dinja wasal il-Messija l-mistenni u miegħu bdiet dik is-saltna tal-Paċi li l-profeti ħabbru.

***“u Eliżabetta mtliet bl-Ispirtu s-Santu”*:**  Mhux biss Eliżabetta mtliet bl-Ispirtu s-Santu, imma wkoll Ġwanni. Dwaru kien intqal mill-anġlu: *“jimtela bi spirtu qaddis sa minn ġuf ommu”* (Lq 1,15). Kif Eliżabetta u Ġwanni mtlew bl-Ispirtu s-Santu bil-preżenza ta’ Marija,hekk kien ser jiġru wkoll mill-Appostli (*ara* Atti 2,1-13). L-istess appostli bħal Eliżabetta bdew imbagħad ixandru dak li fil-qalb tagħhom kienu rċivew.

Bħal Marija fuq il-għoljiet tal-Ġudea u bħall-anġli li f’Betlemm kantaw *“Paċi lill-bnedmin ta’ rieda tajba”* (Lq 2,14), id-dixxipli huma msejħa jħabbru kliem ta’ paċi (*ara* Lq 10,5).

[Lq:1:42] **u nfexxet f'għajta kbira u qalet: "Mbierka inti fost in-nisa, u mbierek il-frott tal-ġuf tiegħek!”**

***“u nfexxet f'għajta kbira”***: Il-kelma wżata hija *‘anefonesen’* li b’mod litterali tfisser ‘tgħajjat ’il fuq’. Hija l-istess kelma li tispjega l-għajat ta’ ferħ tal-poplu ta’ Iżrael li akkkumpanja l-Arka tal-Patt (ara 1 Kron 15,28).

Elf sena qabel il-laqgħa ta’ Ain Karim, David ried li Ġerusalemm tkun il belt il-Qaddisa. Għalhekk għażel li jitrasferixxi fiha l-Arka, it-tron t’Alla.

* L-Arka titla’ Ġerusalemm (2 Sam 6,2), Marija titla’ f’belt tal-Lhudija (Lq 1,39);
* Il-wasla tal-Arka hija akkompanjata minn għajat ta’ ferħ (2 Sam 6,15; 1 Kron 15,28), il-wasla ta’ Marija ġabet għajta ta’ ferħ minn Eliżabetta (Lq 1,42);
* David qabeż quddiem l-Arka (2 Sam 6,16), Ġwanni jaqbeż fil-ġuf ta’ Eliżabetta (Lq 1,44);
* David jistaqsi, jekk huwa kienx dehen li jilqa’ t-tron t’Alla f’daru (2 Sam 6, 9-11), Eliżabetta tistaqi kenitx jistħoqilha d-dehen li Omm il-Mulej tiġi għandha (Lq 1, 43);
* David ħalla l-arka għal tliet xhur għand filistew devot (2 Sam 6, 9-11), Marija damet tliet xhur għand Eliżabetta (Lq 1, 56).

Marija hija dik l-Arka li permezz tagħha il-preżenza salvifika tal-Mulej tinżel fuq il-poplu u b’mod partikolari fuq min jilqagħha għandu. Alla li kien jgħammar fl-Arka biex ikun mal-poplu tiegħu, issa qed jgħammar ħaj f’Marija biex ikun l-*‘Alla Magħna’* (Mt 1,23).

***‘Mbierka inti fost in-nisa’***: Kien hemm żewġ nisa fl-Antik Testment Ġahel (Mħ 5,24) u Ġuditta (Ġdt 13,18), nisa li ġabu fix-xejn il-qawwiet tal-għadu: Alla jrid jagħmel egħġubijiet u jinqeda bi strumenti fraġili u li mhumiex adatti. Anke Marija tagħmel parti minn din il-fraġilità.

[Lq:1:43-44] **U minn fejn ġieni dan li omm il-Mulej tiegħi tiġi għandi?** **Għax ara, malli smajt f'widnejja leħen it-tislima tiegħek, it-tarbija li għandi fil-ġuf qabżet bil-ferħ.**

***“it-tarbija li għandi fil-ġuf qabżet bil-ferħ”***: Il-vuċi ta’ Marija ġġib il-ferħ tal-Messija mħabbar mill-profeti (*ara* Sof 3,14-17; Żak 2, 14-17).

Grazzi għal Marija li sseħħ il-profezija tal-wiegħda li saret mill-anġlu lil Żakkarija: Ġwanni *“jimtela bi spirtu qaddis sa minn ġuf ommu”* (Lq, 1,15).

Il-Prekursur, dak li *“hu ġej qabel il-Mulej”* (Lq 1,17), diġà minn issa qed iwettaq il-ministeru tiegħu, jagħraf lil Ġesù u juri lil Eliżabetta li Marija hija omm il-Mulej.

[Lq:1:45] **Iva, hienja dik li emmnet li jseħħ kull ma bagħat jgħidilha l-Mulej!**

***“hienja dik li emmnet”:*** Il-wegħdiet li saru minn Alla permezz tal-profeti damu ma ġew imwettqa, tant li l-poplu beda jaqta’ qalbu u jiddubita fil-fedeltà tal-Mulej. Marija hija dik li baqgħet temmen li l-kelma tal-Mulej ser isseħħ. L-hena, li tinsab f’Marija tgħaddi għal dawk li jafdaw fil-Kelma t’Alla: *“Ħenjin dawk li ma rawx u emmnu”* (Ġw 20,29). Il-fidi vera, dik ta’ Marija hija mibnija biss fuq is-smiegħ u l-aċċettazzjoni tal-Kelma t’Alla. Marija turi li l-Kelma t’Alla hi ta’ min jafdaha: *“aktar hienja dawk li jisimgħu l-kelma t’Alla u jħarsuha”* (Lq 11,28).

[Lq:1:46-48] **Mbagħad qalet Marija: Ruħi tfaħħar il-kobor tal-Mulej, u l-ispirtu tiegħi jifraħ f'Alla s-Salvatur tiegħi, għax hu xeħet għajnejh fuq iċ-ċokon tal-qaddejja tiegħu.**

***“għax hu xeħet għajnejh”*:** Kollox jitlaq mill-fatt li hija ħarset lejn Alla li qed iħares lejha. Il-ħarsa t’Alla hija ħarsa lejn min ma jiswa xejn, imwarrab, dgħajjef. Ġuditta hekk titolbu lil Alla: *“Int Alla tal-imsejknin, lgħajnuna taż-żgħar, ħajt tal-kenn għad-dgħajfin, protettur tal-mitluqin, salvatur tan-nies bla tama”* (Ġud 9,11). Marija fehmet li l-ħarsa t’Alla mhijiex skont il-merti, imma skont il-bżonn partikolari tal-bniedem, skont iċ-ċokon.